**Dr. Jozef Graefl**

1813-1889

Teriménes 2009, Szabolcs‐Szatmár‐Bereg Megyei Honismereti Egyesület, roč.5., č.1., str.52-62

Hlavný sudca mesta Pešť v rokoch 1847 až 48 a 1861, rytier rakúskeho rádu cisára Leopolda, vysoké vyznamenanie ktoré obdržal za potlačenie nepokojov po procese v Tiszaeszlári, člen uhorskej snemovne a hlavný župan Sabolčskej župy v rokoch 1881 až 1889.

Stredostavovská rodina nemeckého pôvodu prišla do Maďarska zo Švajčiarska na pozvanie grófa Štefana Széchenyiho. Jozef Graefl ml. pochádzal z meštianskej rodiny, jeho otec bol Jozef Graefl (1779 - 1819), šľachtic z Poroszló (obec pri Tiszafüred)\*, jeho matkou bola Anna Laknerová (1787- 1835).

Jozef Graefl sa narodil **6. októbra 1813 v Szolnoku.** Študoval v Kecskeméte a neskôr na univerzite v Pešti, kde bol v roku 1836 prijatý za advokáta. Začiatkom 40. rokov 19. storočia mal v Pešti prosperujúcu advokátsku kanceláriu. Mesto Szolnok si ho zvolilo za svojho zástupcu v súdnom procese proti Cisárskej korune. Na súdnom pojednávaní hájil záujmy svojho rodného mesta tak dôrazne a tak ostro útočil na predstaviteľov cisárstva, že mu na niekoľko rokov zakázali vykonávať advokátsku prax.

V roku 1848 bol zástupcom Szolnoku v parlamente. Bol verným stúpencom Bertalana Szemereho a Ľudovíta Kossutha. Počas revolúcie a vojny za nezávislosť žil na druhom poschodí domu na Nádorskej ulici 12 v Pešti, pričom sám Kossuth býval na prvom poschodí.

Mór Jókai vo svojich spomienkach tiež zaznamenal, že keď sa mesto Pešť chystalo povstať proti cisárovi, Graefl sa ako hlavný peštiansky sudca snažil presvedčiť Ladislava Csányiho, vládneho komisára a vyslanca armády, o nezmyselných ľudských obetiach. V reakcii na to dal Csányi Graefla zatknúť a chcel ho dať popraviť. Hodinu stál Graefl odsúdený pred vystavenou popravnou čatou, až ho napokon Csányi omilostil.

Po porážke vojny za nezávislosť odišiel do dôchodku a prenajal si pôdu v Sabolčskej župe a svojim profesionálnym hospodárením tak získal značný majetok.

V roku 1861 sa vrátil do politiky, vďaka starému priateľstvu s Ferencom Deákom, u ktorého bol denným hosťom v Pešti. Na naliehanie roľníkov v oblasti Megyaszó (obec kde mal svoje majetky)\* bol ako prvý po Bachovej ére zvolený za poslanca do parlamentu.

Keď bola 1. decembra 1868 založená Archeologická spoločnosť Sabolčskej župy, ktorej predsedom a patrónom bol barón Jozef Vécsey, vtedajší župan, jej členom sa stal aj cisársky a kráľovský komorník, József Graefl.

Jozef Graefl sa v roku 1862 oženil s barónkou **Rozáliou (Rózou) Györffy Losádi** (1838-1911).

Rodina Graefl vlastnila niekoľko kaštieľov, okrem iných aj v Megyaszo. V obci Poroszlo okrem kaštieľa rodina Graefl vlastnila v rokoch 1869 až 1914 okolo 4 tis. hektárov pôdy.

Vo veku 68 rokov, na sklonku svojho tvorivého veku, bol kráľovským nariadením povolaný na post hlavného župana Sabolčskej župy. Jeho holubičie vlasy a vojenské fúzy z neho robili muža herkulovskej sily. Jozef Graefl prišiel vlakom z Debrecína na svoju novú stanicu do Níreďházy 26. februára 1881. Ako župan sa rýchlo udomácnil. Aj vo vysokej funkcii zostal jednoduchým človekom. Vždy, keď sa na jeho počesť konala hostina, priniesol víno na stôl z vlastného vinárstva. Veľmi sa zaujímal o verejný život v kraji. Často podnikal oficiálne návštevy v okresoch, kde nič neuniklo jeho všestrannej pozornosti. Chcel rozvíjať a rozširovať sieť škôl. V tom čase to bola v krajine kardinálna otázka.

------ preklad Zsuzsana Kozsar

Jeho županské pôsobenie prebiehalo v znamení urbanizácie a čestného zbohatnutia. Snažil sa vyriešiť rozpory, bol zástancom zachovania mieru. Dve udalosti, ktoré si od neho vyžadovali nadľudské úsilie a pevný postoj, vzbudili aj pozornosť domácej a medzinárodnej verejnosti; jednou z nich bolo **konanie pre trestný čin vraždy v obci Tiszaeszlár**, druhou povodne na Tise a s nimi súvisiace ďalšie udalosti.

Súdne konanie vo veci vraždy v Tiszaeszlár prebiehalo v rokoch 1882‐1883, v ktorom z vraždy *Eszter* *Solymosi* obvinili miestnych Židov. Búrlivé emócie mali voľné pole, súdny spor sa onedlho stal miestom súboja maďarských politických síl, dostalo sa mu pozornosti po celej Európe a mal veľký vplyv na ďalší vývin antisemitizmu v Maďarsku.

**Súdny spor pre vraždu v Tiszaeszlári** vzbudil po celej Európe neslýchané rozhorčenie a nielen v okruhu židovstva. Okrem Maďarov odsúdili tento proces aj najvýznamnejší zahraniční kresťanskí teológovia, ktorí ho nazvali pozostatkom stredovekých ba dokonca pravekých povier. Samotný Lajos Kossuth sa k tomu vyjadril z Turína a vo svojom proteste nazval tento spor stredovekou predpojatosťou, hanbou Maďarska a vecou nehodnou civilizácie.

Konanie, ktoré bolo v roku 1883 ukončené, malo znaky vykonštruovaných procesov a nakoniec sa skončilo oslobodením obvinených – obhajobu Židov zastával *Károly* *Eötvös* a jeho druhovia-obhajcovia. V zmiernení nepriateľského postoja zohrávali veľkú úlohu József Graefl a podžupan János Zoltán. Panovník v októbri 1883 uznal jeho korektné správanie v tejto veci rytierskym krížom Leopoldovho rádu a v roku 1886 členstvom v snemovni magnátov.

-----

V dualistickom období od roku 1867 do roku 1918 dostalo Rytiersky kríž Rádu Lipóta - udeľovaný za civilné zásluhy, teda nie ako vojnové vyznamenanie - okrem Józsefa Graefla len päť osôb z územia Sabolčskej župy.

V zime 1888 Tisa opäť opustila svoje koryto a spôsobila vážne škody v Sabolčskej župe. Ťažká úloha si opäť vyžiadala reakciu. Graefl viedol organizovanú záchranu životov a majetku. Pracovalo sa vo dne v noci. Neexistovala žiadna výhovorka, v stávke boli životy a bezpečnosť tisícov ľudí. Silný, zdravý muž, ale jeho telo pomaly premáhala ťažká choroba obličiek, ktorú mu spôsobovali časté výjazdy do terénu a obrovské množstvo práce, ktorú musel vykonať.

Spočiatku odmietal priznať svoju chorobu, pretože povinnosti boli na prvom mieste, ale na radu manželky a lekárov zmiernil tempo svojej práce. Františkovi Jozefovi predložil svoju rezignáciu, ale kráľ ju neprijal. Nebolo ľahké nájsť na post sabolčského župana nástupcu takých kvalít, ako bol Jozef Graefl.

Keď sa jeho stav zhoršil, odstúpil z funkcie župana. Jeho choroba sa čoskoro stala vážnejšou. Aby sa mohol čo najskôr začať liečiť, presťahoval sa do Pešti, kde ho liečili najvýznamnejší lekári tej doby. Napriek odbornej lekárskej starostlivosti sa však jeho život nepodarilo zachrániť. Dňa **22. decembra 1889 o 11. hodine dopoludnia po prijatí sviatosti zosnulých odovzdal svoju dušu Stvoriteľovi v 77. roku života, v 28. roku svojho šťastného manželstva.**

Jozef Graefl bol uložený na odpočinok v krásnom parku obklopujúcom zámok v Megyaszó, ktorý postavil v roku 1872, a jeho hrob zdobila socha **Krista na kríži**, majstrovské dielo z roku 1891 od Jána Fadrusza (1858-1903). Majstrovo dielo bolo ocenené prvou cenou Akadémie výtvarných umení a Veľkou cenou Spoločnosti výtvarných umení na Zimnej výstave Kunsthalle.

----------------------------------------------------------------------------------------------

**Rozália (Róza) Györffy Losádi**

1838-1911

*~~Darca štipendijného fondu, ktorý nesie jej meno.~~*

*Tu, v požehnanom Sedmohradsku, je kolíska jej rodiny, v ktorej otec, barón Samuel Györffy, matka, Karolina Petrichevich Horváthová, ich dcéra Bertha, neskôr grófka Zsigmondne Kornisová, a ich syn Károly, a malá Róza, boli obklopení tou najideálnejšou rodinnou láskou. Táto láska v detstve naplnila jej nežné srdce a časom sa stala obsahom veľkého srdca, ktoré bolo všeobjímajúce, vznešené, krásne, dobré, ušľachtilé a ktoré ju sprevádzalo, keď sa vydala vo veľkom Uhorsku, a potom po celý život až do posledného dychu.*

*Milovala Boha, svoju Cirkev, svoju krajinu, svoj národ, prírodu, spev vtákov, hudbu, umenie a predovšetkým kvety, ale milovala aj chudobných, opustených, siroty, trpiacich a utrápených. Verila v život na onom svete a nebojácne túžila odísť tam, kde za pozemským životom nie je utrpenie a smútok, ale len pokoj a Božia sláva, a pretože ju bolelo pomyslenie, že ak by bola šťastná tam, koľko nedostatku by zostalo tu na zemi, chcela aj po svojom odchode skromným spôsobom uľahčiť osud tých, ktorí boli ťažko zaťažení bremenom života, a vyhladiť vrásky smutnej starostlivosti na nežných, nevinných tvárach.*

*Nech je navždy požehnaná jej pamiatka!*

**Unitárius Közlöny 1913, roč.26., č.3., str.48-49**

Takýto nádherný nekrológ, ktorý zároveň vypovedá o ušľachtilej a dobrosrdečnej povahe pani barónky, napísal neznámy autor vo Vestníku unitárnej cirkvi v Koložvári 3. marca roku 1913. Pre unitárne biskupstvo v Koložvári založila štipendijný fond na podporu študentov, ktorý niesol jej meno. Dodnes sa jej portrét nachádza vo veľkej sále budovy internátu unitárneho biskupstva, *János Zsigmond Unitárius Kollégium, Bulevardul 21 Decembrie 1989, Cluj-Napoca.*

Na základe toho, čo sa o nej skoro polstoročie na Slovensku písalo, musím hneď na začiatku napísať, že nebola budapeštianska speváčka, spevu sa venovala len vďaka svojmu umeleckému nadaniu a spievala výlučne na dobročinných akciách najme v Debrecíne a Níreďháze. Nepochádzala zo Spiša, ale ako je aj v nekrológu uvedené, jej rodina pochádzala zo Sedmohradska. Nevolala sa Ružena ale Rozália.

Jej otec bol barón Samuel Györffy, poslanec parlamentu. Narodil sa 14. decembra 1794 v Homoródszentmárton (Sankt Marten, mesto dnes v Rumunsku)\*, zomrel 25. septembra 1863 v Tiszaezlári. Jej matkou bol Karolína Petrichevich-Horváth, narodená 1. apríla 1804. Zomrela 24. apríla 1874 v Debrecíne, pochovaná je v Tiszaezlári.

**Kempelen Béla: Magyar nemes családok 4. kötet, 1912, str.401-403., Győrffy (losádi), báró, str**

V roku 1862 sa vydala za Jozefa Graefla, vtedajšieho poslanca parlamentu. V tých časoch bývali v Tiszaeszlári. Z ich manželstva sa nenarodili žiadne deti. Mali jedného adoptívneho syna, ktorý zomrel mladý.

Ako sa píše v denníku, ktorý si viedol počas parížskej svetovej výstavy v roku 1867 Floris Rómer (1815-1889), tak 13. septembra výstavu navštívil aj manželský pár z Tiszaeszláru, Jozef Graefl a Rozalia Graefl-Györffy. /zdroj/ V tom istom roku výstavu navštívil aj Dr. Heinrich Wallmann.

**Csécs Teréz: Vendégkönyv Rómer Flóris 1867-es párizsi világkiállítási naplójában**

Jej manžel Jozef Graefl bol v rokoch 1874 až 1880 členom výboru Uhorského karpatského spolku. V roku 1875 bol spolu s Eduardom Zsedényim členom komisie, ktorá mala preskúmať podmienky na založenie akciovej spoločnosti, ktorá by kúpila kúpele Starý Smokovec. Spolu s manželkou boli členmi Uhorského karpatského spolku od roku 1874 a ako bydlisko mali uvedený Debrecín. Od roku 1877 až do roku 1881 už sú vedení ako zakladajúci členovia spolku so sídlom v Megyaszó. Členstvo v spolku ukončili po roku 1881, keď sa Jozef Graefl stal Sabolčským županom.

**Évkönyve MKE 1876, roč.3., str.25; MKE 1881 roč.8.,**

Pani barónka Rozália Graefl-Györffy bola stálou návštevníčkou Smokovca počas jej členstva v spolku. Propagovala spolok medzi dámami v kúpeľoch chvályhodným a ušľachtilým spôsobom, čo zaviazalo predsedu spolku jej napísať záväzný ďakovný list. Bola veľmi aktívna na dobročinných akciách nielen v Smokovci ale aj po celej Sabolčskej župe, a aj v Debrecíne.

**Évkönyve MKE 1877, roč.4., str.316**

Veľmi významnou mierou sa zaslúžila o výstavbu prvej chaty spolku, ako predsedníčka plesového výboru kúpeľných hostí pripravila veľa dobročinných akcií, z ktorých výťažok bol použitý v prospech jej výstavby, preto bola chata, postavená na Kancli pod Hrebienkom, na jej počesť pomenovaná ako chata Róza.

Po vážnom manželovom onemocnení sa v roku 1888 presťahovali do Budapešti, kde Jozef Graefl v roku 1889 aj zomrel.

Vo februári roku 1891 bola v Opatiji. Tu sa asi zoznámila s Gyulom Derékym (1857?-1914), kráľovským inžinierom, ktorý v tom čase pracoval na technickom oddelení Námorného úradu v Rijeke. V auguste toho istého roku sa zosobášili v Budapešti. Sestra Gyulu Derékyho, Anna, bola manželkou Jána Fadrusza (1858-1903).

**Hymen. Pesti Hírlap, 1891.,roč.13, č.225., str. 6. augusztus (13. évfolyam, 209-238. szám)1891-08-18 / 225. szám**

Po sobáši žili manželia pravdepodobne na svojich majetkoch v Megyaszó a v Máde. Pretože tu sa stala asi najzaujímavejšia udalosť v živote pani barónky. Niekedy po tomto roku totiž švagor vtedy už Rozálie Deréky-Györffy, Ján Fadrusz, geniálny maďarský sochár, zhotovil svoje majstrovské dielo, Kristus na kríži, ktorým ozdobil hrob zosnulého prvého manžela pani barónky Jozefa Graefla. Aký blízky musel byť vzťah pani barónky a Jána Fadrusza, napovedá úryvok z nedatovaného listu, ktorý Ján Fadrusz Rozálii Deréky-Györffy poslal:

*Moja sladká Rózička! /Édes Rózacskám!/*

*Som naozaj šťastný, že som vám všetkým mohol urobiť takú veľkú radosť svojím prvým veľkým dielom... vykonaným so všetkými mukami pochybujúceho človeka. Pochyboval som a trpel som, že nebudem môcť urobiť to, čo som cítil, ale len dovtedy, kým som sa na to pripravoval, ale samotná práca bola ako šťastná horúčka trvajúca osem týždňov a nič pre mňa nebolo príliš ťažké."*

------------- preklad Kozsár 18.03.2023

*Drahá Rozálka!*

*Som skutočne šťastný, že som vám mohol spôsobiť takú veľkú radosť svojou prvou veľkou prácou... robil som ju so všetkými mukami človeka, ktorý pochybuje o sebe. Pochyboval som a trpel som preto, že nebudem schopný vytvoriť to, čo cítim, ale pochyboval som iba dovtedy, kým som nespravil k tomu pomocné štúdie; práca samotná bola už taká, ako blahodarná horúčka trvajúca 8 týždňov a nič nebolo pre mňa ťažké.*

Samotné slovo feszület znamená kríž s telom Krista. Kríž bez tela je iba kríž. Názov sochy Krisztus a feszületen je akoby informácia dvakrát opakovaná. Dobre, že sa nedá preložiť doslovne, lebo by to nebolo správne. Vaše riešenie Kristus na kríži je jediná správna voľba.

--------------

Ku koncu 1. svetovej vojny nový vlastník panstva, barón Ján Harkányi, presunul hrob Jozefa Graefla zo zámockého parku na starý katolícky cintorín. Hrobka zostala vo vlastníctve baróna, pretože v nej videl hodnotu, a po skončení vojny ju napokon umiestnili v katolíckom kostole, na mieste, ktoré si to najviac zaslúžilo. A Fadruszova socha **Kristus na kríži** je v súčasnosti vystavená v ľavej lodi katolíckeho kostola v Megyaszó.

**Fadrusz-szobrok nyomában Megyaszón. Észak-Magyarország, 1988. roč.44., č.145., str.8. június (44. évfolyam, 1988-06-18 / 145. szám**

Pani barónka Rozália Deréky-Györffy dožila v mestečku Mád. **Zomrela 4. februára 1911** a pochovaná bola 6. februára na cintoríne v Máde.

**Halálozás. Pesti Hírlap, 1911. roč.33., č.32., str.12. február (33. évfolyam, 27-50. szám)1911-02-07 / 32. szám**